               EURÓPSKA KOMISIA
            V Bruseli11. 10. 2019
            COM(2019) 459 final
            2019/0216(NLE)
            Návrh
            ROZHODNUTIE RADY
            o pozícii, ktorá sa má zaujať v mene Únie vo Výbore pre služby a investície zriadenom na základe Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej, pokiaľ ide o prijatie kódexu správania pre členov Tribunálu, Odvolacieho tribunálu a mediátorov

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie vo Výbore pre služby a investície zriadenom na základe Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej v súvislosti s plánovaným prijatím rozhodnutia o kódexe správania pre členov Tribunálu, Odvolacieho tribunálu a mediátorov, ktorý sa má uplatňovať v sporoch vyplývajúcich z Ôsmej kapitoly (Investície) dohody.

               2.Kontext návrhu

               2.1.Komplexná hospodárska a obchodná dohoda medzi Kanadou na jednej strane a Európskou úniou a jej členskými štátmi na strane druhej

               Komplexná hospodárska a obchodná dohoda (CETA) medzi Kanadou na jednej strane a Európskou úniou a jej členskými štátmi na strane druhej (ďalej len „dohoda“) sa zameriava na liberalizáciu a uľahčenie obchodu a investícií, ako aj na podporu užších hospodárskych vzťahov medzi Európskou úniou a Kanadou (ďalej len „zmluvné strany“). Táto dohoda bola podpísaná 30. októbra 2016 a predbežne sa vykonáva od 21. septembra 2017.

               2.2.Výbor pre služby a investície

               Výbor pre služby a investície, ktorý sa okrem iného zaoberá aj otázkami týkajúcimi sa cezhraničných investícií, je zriadený podľa článku 26.2 ods. 1 písm. b) dohody. V súlade s článkom 8.44 ods. 1 dohody Výbor pre služby a investície predstavuje pre zmluvné strany fórum na konzultácie o otázkach týkajúcich sa Ôsmej kapitoly (Investície) dohody vrátane ťažkostí, ktoré môžu vzniknúť pri vykonávaní Ôsmej kapitoly (Investície) dohody a možných zlepšení kapitoly Ôsmej kapitoly (Investície) dohody, najmä vzhľadom na skúsenosti a dianie na iných medzinárodných fórach a v rámci iných dohôd zmluvných strán.

               V súlade s článkom 26.2 ods. 4 dohody Výbor pre služby a investície zasadá raz ročne, pokiaľ nie je v dohode stanovené inak, resp. ak sa inak nerozhodnú jeho spolupredsedovia. Ďalšie zasadnutia sa môžu uskutočniť na žiadosť zmluvnej strany alebo Spoločného výboru CETA. Výboru pre služby a investície spolupredsedajú zástupcovia zmluvných strán. Výbor si stanovuje harmonogram zasadnutí a ich program na základe vzájomnej dohody. Ak to považuje za vhodné, môže stanoviť a meniť svoj vlastný rokovací poriadok. Môže predkladať návrhy rozhodnutí na ich prijatie Spoločným výborom CETA, resp. v prípade, že sa tak ustanovuje v dohode, môže sám prijímať rozhodnutia.

               V súlade s článkom 10.2 rokovacieho poriadku Spoločného výboru CETA a osobitných výborov vrátane Výboru pre služby a investície
                  1
                v období medzi zasadnutiami môže Výbor pre služby a investície prijímať rozhodnutia alebo odporúčania písomným postupom, ak zmluvné strany dohody rozhodnú na základe vzájomného súhlasu. Na tento účel spolupredsedovia pošlú znenie návrhu v písomnej forme členom Výboru pre služby a investície podľa pravidla 7 s lehotou, do ktorej musia členovia vyjadriť akékoľvek výhrady alebo zmeny, ktoré navrhujú. Prijaté návrhy budú po uplynutí lehoty oznámené podľa pravidla 7 a budú uvedené v zápisnici z ďalšieho zasadnutia.

               2.3.Pripravovaný akt Výboru pre služby a investície

               Výbor pre služby a investície má prijať rozhodnutie o kódexe správania pre členov Tribunálu, Odvolacieho tribunálu a mediátorov, ktorý sa má uplatňovať v sporoch vyplývajúcich z Ôsmej kapitoly (Investície) dohody (ďalej len „pripravovaný akt“).

               Účelom pripravovaného aktu je doplniť pravidlá uplatňované podľa článku 8.30 (Etika) dohody.

               Pripravovaný akt sa stane záväzným pre zmluvné strany.

               3.Pozícia, ktorá sa má zaujať v mene Únie

               Ako sa uvádza v odseku 6 písm. f) spoločnej listiny o výklade dohody, Európska únia a jej členské štáty a Kanada sa dohodli na bezodkladnom začatí ďalšej práce na vykonávaní ustanovení dohody o urovnávaní investičných sporov, tzv. „systému investičných súdov“
                  2
               .

               Podľa článku 8.44.2 dohody výbor pre služby a investície prijme na základe dohody zmluvných strán a po splnení ich príslušných vnútorných požiadaviek a postupov kódex správania pre členov Tribunálu, ktorý sa bude uplatňovať na spory vyplývajúce z tejto kapitoly a ktorý nahradí alebo doplní uplatňované pravidlá, pričom môže upravovať oblasti zahŕňajúce: a) povinnosti týkajúce sa zverejňovania; b) nezávislosť a nestrannosť členov Tribunálu a c) dôvernosť. Ďalej sa v tomto článku stanovuje, že zmluvné strany vyvinú maximálne úsilie s cieľom zabezpečiť, aby bol tento kódex správania prijatý najneskôr v prvý deň predbežného vykonávania alebo nadobudnutia platnosti tejto dohody a v žiadnom prípade nie neskôr ako dva roky po tomto dátume.

               V odseku 6 písm. f) spoločnej listiny o výklade dohody sa výslovne ustanovuje, že zmluvné strany budú ďalej pracovať na kódexe správania v snahe naďalej zabezpečiť nestrannosť členov tribunálov.

               Okrem toho sa vo vyhlásení Komisie a Rady č. 36, ktoré sa uvádza v zápisnici Rady pri príležitosti prijatia rozhodnutia Rady o schválení podpisu CETA v mene Únie, uvádza: „[p]ožiadavky na etiku členov tribunálov, ktoré sú už stanovené v dohode CETA, sa čo najskôr a včas na to, aby ich mohli členské štáty zohľadniť počas svojich postupov ratifikácie, podrobnejšie rozpracujú vo forme povinného a záväzného kódexu správania (čo je už tiež ustanovené v dohode CETA). Tento kódex bude obsahovať najmä: presné pravidlá správania vzťahujúce sa na kandidátov na vymenovanie za člena Tribunálu alebo Odvolacieho tribunálu týkajúce sa najmä zverejnenia ich minulej alebo súčasnej činnosti, ktorá by mohla mať vplyv na ich vymenovanie alebo na výkon ich funkcie; presné pravidlá správania vzťahujúce sa na členov Tribunálu alebo Odvolacieho tribunálu počas ich funkčného obdobia; presné pravidlá správania vzťahujúce sa na členov Tribunálu alebo Odvolacieho tribunálu po ukončení ich funkčného obdobia, a to vrátane zákazu vykonávať určité funkcie alebo povolania počas určeného obdobia po ukončení ich funkčného obdobia; mechanizmus sankcií v prípade nedodržania pravidiel správania, ktorý bude účinný a v plnej miere bude rešpektovať nezávislosť súdnej moci“
                  3
               .

               Pripravovaný akt v plnej miere vykonáva tieto záväzky zahrnutím podrobných pravidiel týkajúcich sa etiky pre členov Tribunálu, Odvolacieho tribunálu a mediátorov. Kódex správania konkrétne obsahuje ustanovenia o zodpovednosti za proces (článok 2 pripravovaného aktu); povinnosti týkajúce sa zverejňovania (článok 3); nezávislosť, nestrannosť a iné povinnosti (článok 4); povinnosti bývalých členov (článok 5); povinnosti týkajúce sa dôvernosti (článok 6); povinnosti týkajúce sa transparentnosti, pokiaľ ide o čas a výdavky spojené s konaním (článok 7); sankcie (článok 8); povinnosti mediátorov (článok 9) a zriadenie poradných výborov (článok 10). Pripravovaný akt nadobudne platnosť dňom nadobudnutia platnosti dohody (článok 11).

               Tento návrh je v súlade s inými iniciatívami týkajúcimi sa vykonávania systému investičných súdov CETA. Komisia konkrétne od júna 2018 spolupracuje s členskými štátmi vo Výbore Rady pre obchodnú politiku pre služby a investície a s Kanadou na balíku štyroch návrhov rozhodnutí, ktoré sa týkajú:

               –pravidiel upravujúcich administratívne a organizačné záležitosti týkajúce sa fungovania Odvolacieho tribunálu v súlade s článkom 8.28 ods.7 dohody;

               –kódexu správania pre členov Tribunálu, Odvolacieho tribunálu a mediátorov v súlade s článkom 8.44 ods. 2 dohody;

               –pravidiel mediácie na účely ich využitia stranami sporu v súlade s článkom 8.44 ods. 3 písm. c) dohody a

               –pravidiel postupu prijímania výkladu v súlade s článkom 8.31 ods. 3 a článkom 8.44 ods. 3 písm. a) dohody.

               Práce na ďalších oblastiach vykonávania systému investičných súdov pokračujú. Ako sa uvádza v odseku 6 písm. f) spoločnej listiny o výklade dohody, „[s]poločným cieľom je ukončiť prácu do nadobudnutia platnosti dohody CETA“.

               Preto je vhodné stanoviť pozíciu, ktorá sa má zaujať v mene Únie vo Výbore pre služby a investície k zamýšľanému aktu s cieľom zabezpečiť účinné vykonávanie dohody.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  4
               .

               4.1.2.Uplatnenie na tento prípad

               Výbor pre služby a investície je orgán zriadený na základe dohody, konkrétne na základe Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej (ďalej len „dohoda“).

               Akt, ktorý má Výbor pre služby a investície prijať, predstavuje akt s právnymi účinkami. Pripravovaný akt bude pre zmluvné strany záväzný podľa medzinárodného práva v súlade s článkom 26.2. ods. 4 dohody.

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo hlavná alebo prevažujúca zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky.

               Hmotnoprávnymi základmi navrhovaného rozhodnutia sú preto článok 207 ods. 3 a článok 207 ods. 4 prvý pododsek ZFEÚ.

               4.3.Záver

               Právnymi základmi navrhovaného rozhodnutia by mal byť článok 207 ods. 3 a článok 207 ods. 4 prvý pododsek ZFEÚ v spojení s článkom 218 ods. 9 ZFEÚ.

               5.Autentické jazyky a uverejnenie pripravovaného aktu

               Keďže aktom Výboru pre služby a investície sa vykonáva dohoda, pokiaľ ide o urovnávanie sporov medzi investormi a štátmi, je vhodné ho prijať vo všetkých autentických jazykoch dohody
                  5
                a uverejniť ho po jeho prijatí v Úradnom vestníku Európskej únie.

               2019/0216 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Únie vo Výbore pre služby a investície zriadenom na základe Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej, pokiaľ ide o prijatie kódexu správania pre členov Tribunálu, Odvolacieho tribunálu a mediátorov

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 3 a článok 207 ods. 4 prvý pododsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Rozhodnutím Rady (EÚ) 2017/37
                  6
                sa stanovuje podpis Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej (ďalej len „dohoda“) v mene Európskej únie. Dohoda bola podpísaná 30. októbra 2016.

               (2)Rozhodnutím Rady (EÚ) 2017/38
                  7
                sa stanovuje predbežné vykonávanie dohody vrátane zriadenia Výboru pre služby a investície. Dohoda sa predbežne vykonáva od 21. septembra 2017.

               (3)Podľa článku 26.2 ods. 4 dohody môže Výbor pre služby a investície prijímať rozhodnutia, ak sa tak stanovuje v dohode.

               (4)Výbor pre služby a investície má v súlade s článkom 8.44 ods. 2 prijať rozhodnutie o kódexe správania pre členov Tribunálu, Odvolacieho tribunálu a mediátorov, ktorý sa má uplatňovať v sporoch vyplývajúcich z Ôsmej kapitoly (Investície) dohody.

               (5)Preto je vhodné stanoviť pozíciu, ktorá sa má zaujať v mene Únie vo Výbore pre služby a investície na základe pripojeného návrhu rozhodnutia Výboru pre služby a investície o kódexe správania s cieľom zabezpečiť účinné vykonávanie dohody,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie vo Výbore pre služby a investície, pokiaľ ide o prijatie kódexu správania pre členov Tribunálu, Odvolacieho tribunálu a mediátorov, je založená na návrhu rozhodnutia Výboru pre služby a investície pripojenom k tomuto rozhodnutiu Rady.

               Článok 2

               1.Rozhodnutie Výboru pre služby a investície sa prijme vo všetkých autentických jazykoch dohody.

               2.Rozhodnutie prijaté Výborom pre služby a investície sa uverejní v Úradnom vestníku Európskej únie.

               V Bruseli

                     Za Radu

                     predseda

                     (1)

                        Rozhodnutie Spoločného výboru CETA 001/2018 z 26. septembra 2018, ktorým sa prijíma jej rokovací poriadok a rokovací poriadok osobitných výborov ( Ú. v. EÚ L 190, 27.7.2018, s. 13 ), dostupné na webovej stránke GR TRADE
                  http://trade.ec.europa.eu/doclib/docs/2019/february/tradoc_157677.pdf
                  .

                     (2)

                        Spoločná listina o výklade Komplexnej hospodárskej a obchodnej dohody (CETA) medzi Kanadou a Európskou úniou a jej členskými štátmi (Ú. v. EÚ L 11, 14.1.2017, s. 3).

                     (3)

                        Vyhlásenia, ktoré sa uvedú v zápisnici Rady (Ú. v. EÚ L 11, 14.1.2017, s. 9).

                     (4)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (5)

                        V zmysle článku 30.11 (Autentické znenia) dohody je dohoda vyhotovená v dvoch pôvodných vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom každé znenie je rovnako autentické.

                     (6)

                        Rozhodnutie Rady (EÚ) 2017/37 z 28. októbra 2016 o podpise Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej v mene Európskej únie (Ú. v. EÚ L 11, 14.1.2017, s. 1).

                     (7)

                        Rozhodnutie Rady (EÚ) 2017/38 z 28. októbra 2016 o predbežnom vykonávaní Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej (Ú. v. EÚ L 11, 14.1.2017, s. 1080).

    ---documentbreak---

               EURÓPSKA KOMISIA
            V Bruseli11. 10. 2019
            COM(2019) 459 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Únie vo Výbore pre služby a investície zriadenom na základe Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej, pokiaľ ide o prijatie kódexu správania pre členov Tribunálu, Odvolacieho tribunálu a mediátorov

               DODATOK

               NÁVRH

               ROZHODNUTIE VÝBORU PRE SLUŽBY A INVESTÍCIE Č. [.../2019]

               z…,

               ktorým sa prijíma kódex správania pre členov Tribunálu, Odvolacieho tribunálu a mediátorov.

               VÝBOR CETA PRE SLUŽBY A INVESTÍCIE,

               so zreteľom na článok 26.2 ods. 1 písm. b) Komplexnej hospodárskej a obchodnej dohody medzi Kanadou na jednej strane a Európskou úniou a jej členskými štátmi na strane druhej (ďalej len „dohoda“).

               keďže v článku 8.44 ods. 2 dohody sa stanovuje, že Výbor CETA pre služby a investície prijme kódex správania, ktorý sa bude uplatňovať na spory vyplývajúce z Ôsmej kapitoly dohody a ktorý môže nahradiť alebo doplniť uplatňované pravidlá,

               PRIJALA TOTO ROZHODNUTIE:

               Článok 1

               Vymedzenie pojmov

               Na účely tohto rozhodnutia sa uplatňujú tieto vymedzenia pojmov:

               a)vymedzenia pojmov v článku 1.1 (Všeobecne uplatniteľné vymedzenia pojmov) Prvej kapitoly (Všeobecné vymedzenie pojmov a úvodné ustanovenia) dohody;

               b)vymedzenia pojmov v článku 8.1 (Vymedzenie pojmov) Ôsmej kapitoly (Investície) dohody

               c)„asistent“ je iná osoba ako osoba zamestnaná sekretariátom ICSID, ktorá za podmienok mandátu člena pomáha členovi pri jeho výskume alebo ho podporuje pri výkone jeho povinností;

               d)„kandidát“ je osoba, ktorá podala žiadosť alebo je inak informovaná o tom, že sa o nej uvažuje v súvislosti s výberom za člena;

               e)„mediátor“ je osoba vykonávajúca mediáciu v súlade s článkom 8.20 (Mediácia) dohody a

               f)„člen“ je člen Tribunálu alebo Odvolacieho tribunálu zriadeného podľa oddielu F (Urovnávanie investičných sporov medzi investormi a štátmi) Ôsmej kapitoly (Investície) dohody.

               Článok 2

               Zodpovednosť vo vzťahu ku konaniu

               Kandidáti, členovia a bývalí členovia sa musia vyhýbať nevhodnému správaniu a zdaniu nevhodného správania a musia dodržiavať vysoký štandard správania tak, aby sa zachovala integrita a nestrannosť mechanizmu urovnávania sporov.

               Článok 3

               Povinnosti týkajúce sa zverejňovania

               1.Kandidáti zverejnia zmluvným stranám všetky predchádzajúce a súčasné záujmy, vzťahy alebo záležitosti, ktoré pravdepodobne budú mať vplyv, resp. na ktoré by bolo možné odôvodnene nazerať, že by mohli mať vplyv, na ich nezávislosť alebo nestrannosť, alebo ktoré vytvárajú, resp. na ktoré by bolo možné odôvodnene nazerať, že by mohli vytvárať, priamy alebo nepriamy konflikt záujmov, alebo ktoré vytvárajú, resp. na ktoré by bolo možné odôvodnene nazerať, že by mohli vytvárať, zdanie nevhodného správania alebo zaujatosti. Kandidáti preto musia vynaložiť všetko primerané úsilie na zistenie každého takéhoto záujmu, vzťahu alebo záležitosti. Zverejnenie predchádzajúcich záujmov, vzťahov alebo záležitostí sa vzťahuje aspoň na posledných päť rokov pred podaním žiadosti, resp. pred tým, ako bol kandidát iným spôsobom informovaný, že sa o ňom uvažuje v súvislosti s výberom za člena.

               2.Členovia písomne oznámia záležitosti týkajúce sa skutočného alebo možného porušenia tohto kódexu správania zmluvným stranám, a v príslušných prípadoch aj stranám sporu.

               3.Členovia nepretržite naďalej vynakladajú všetko primerané úsilie na zistenie akýchkoľvek záujmov, vzťahov alebo záležitostí uvedených v odseku 1 tohto článku. Členovia nepretržite zverejňujú takéto záujmy, vzťahy alebo záležitosti tým, že informujú zmluvné strany, a v príslušných prípadoch aj strany sporu.

               4.S cieľom zabezpečiť, aby kandidáti a členovia poskytli relevantné informácie, sa zverejňovanie vykoná prostredníctvom štandardizovaného formulára s možnosťou doplniť alebo priložiť akýkoľvek dokument a v súlade s akýmikoľvek inými postupmi stanovenými zmluvnými stranami.

               Článok 4

               Nezávislosť, nestrannosť a iné povinnosti členov

               1.Okrem povinností stanovených v článku 2 tohto rozhodnutia musia byť členovia nezávislí a nestranní, a to aj navonok, pričom sa musia vyhýbať priamym a nepriamym konfliktom záujmov.

               2.Členovia nesmú byť ovplyvnení vlastnými záujmami, vonkajším tlakom, politickými úvahami, verejnou mienkou, lojálnosťou voči niektorej zmluvnej strane, strane sporu alebo akejkoľvek inej osobe, ktorá je zapojená alebo sa zúčastňuje konania, ani strachom z kritiky alebo finančnými, obchodnými, profesijnými, rodinnými alebo spoločenskými vzťahmi alebo povinnosťami.

               3.Členovia nesmú priamo ani nepriamo prevziať žiadny záväzok ani prijať žiadnu výhodu, vstupovať do žiadneho vzťahu ani nadobúdať žiadne finančné podiely, ktoré by mohli ovplyvniť, a to čo aj len zdanlivo, ich nezávislosť alebo nestrannosť.

               4.Členovia v súvislosti s konaním nenadväzujú žiadne jednostranné kontakty.

               5.Členovia vykonávajú svoje povinnosti počas celého priebehu konania dôkladne, bezodkladne, spravodlivo a usilovne.

               6.Členovia posudzujú iba tie záležitosti, ktoré boli vznesené počas konania a ktoré sú potrebné na účely vypracovania rozhodnutia alebo výroku, a nesmú delegovať túto povinnosť na žiadnu inú osobu.

               7.Členovia prijmú všetky vhodné opatrenia na zabezpečenie toho, aby ich asistenti poznali a mutatis mutandis dodržiavali článok 2 (Zodpovednosť vo vzťahu ku konaniu), 3 ods. 2 a 3 (Povinnosti týkajúce sa zverejňovania), 4 ods. 1 – 5 (Nezávislosť, nestrannosť a iné povinnosti členov), 5 ods. 1 a 3 (Bývalí členovia) a 6 (Dôvernosť) tohto rozhodnutia.

               8.Členovia primerane zohľadnia iné činnosti urovnávania sporov podľa tejto dohody a najmä rozhodnutia alebo výroky vynesené Odvolacím tribunálom.

               Článok 5

               Povinnosti bývalých členov

               1.Bývalí členovia sa musia vyhýbať konaniu, ktoré by mohlo vzbudiť dojem, že pri výkone svojich povinností boli zaujatí alebo že im z rozhodnutí a výrokov Tribunálu alebo Odvolacieho tribunálu plynú výhody.

               2.Členovia sa zaväzujú, že počas troch rokoch od skončenia svojho funkčného obdobia nebudú vystupovať v úlohe zástupcov žiadnej zo strán sporu v investičných sporoch pred Tribunálom alebo Odvolacím tribunálom.

               3.Bez toho, aby bola dotknutá možnosť naďalej slúžiť v senáte až do ukončenia konania vedeného pred ním, sa členovia zaväzujú, že sa po skončení svojho funkčného obdobia žiadnym spôsobom nezapoja:

               a)do investičných sporov, vo veci ktorých konal Tribunál alebo Odvolací tribunál pred skončením ich funkčného obdobia;

               b)do investičných sporov, ktoré sú priamo a jasne spojené so spormi vrátane ukončených sporov, o ktorých rozhodovali ako členovia Tribunálu alebo Odvolacieho tribunálu.

               4.Ak je predseda Tribunálu alebo Odvolacieho tribunálu informovaný alebo inak zistí, že bývalý člen údajne konal v rozpore s povinnosťami stanovenými v odsekoch 1 až 3 tohto článku, resp. s ktoroukoľvek inou časťou tohto rozhodnutia, kým bol členom, záležitosť preskúma, poskytne bývalému členovi možnosť byť vypočutý a po overení o tom informuje:

               a)profesijný orgán alebo inú takúto inštitúciu, ku ktorej je tento bývalý člen pridružený;

               b)zmluvné strany;

               c)ak ide o konkrétny spor, strany sporu a

               d)predsedu akéhokoľvek iného relevantného investičného súdu alebo tribunálu s cieľom začať vhodné opatrenia.

               Predseda Tribunálu alebo Odvolacieho tribunálu zverejní svoje rozhodnutie prijať opatrenia uvedené od písmenách a) až d) spolu s ich odôvodnením.

               Článok 6

               Dôvernosť

               1.Členovia ani bývalí členovia nikdy nezverejnia ani nepoužijú žiadne neverejné informácie, ktoré sa týkajú konania alebo ktoré boli získané počas konania, na iné účely než na účely samotného konania a v žiadnom prípade nezverejnia ani nepoužijú žiadne takéto informácie na získanie osobnej výhody alebo výhody pre iné osoby, alebo na poškodenie záujmov iných osôb.

               2.Členovia nesmú zverejniť príkaz, rozhodnutie alebo výrok, resp. ani ich časti, pred jeho uverejnením v súlade ustanoveniami o transparentnosti článku 8.36 (Transparentnosť konania).

               3.Členovia ani bývalí členovia nesmú zverejniť obsah rokovania Tribunálu ani Odvolacieho tribunálu ani názory ktoréhokoľvek člena, s výnimkou prípadu, keď sú súčasťou príkazu, rozhodnutia alebo výroku.

               Článok 7

               Výdavky

               Každý člen musí uchovávať záznamy a predložiť konečný odpočet času venovaného konaniu a vzniknutých výdavkov, ako aj času a výdavkov svojich asistentov.

               Článok 8

               Sankcie

               1.V záujme väčšej istoty je potrebné uviesť, že ustanovenia tohto kódexu správania sa uplatňujú spolu s povinnosťami stanovenými v článku 8.30 ods. 1 dohody, pričom na porušenia tohto kódexu správania sa uplatňujú postupy uvedené v článku 8.30 ods. 2 a 3 a v článku 8.30 ods. 4 dohody.

               2.V záujme väčšej istoty treba uviesť, že Spoločný výbor CETA poskytne členovi možnosť byť vypočutý pred vydaním akéhokoľvek rozhodnutia podľa článku 8.30 ods. 4 dohody.

               Článok 9

               Mediátori

               1.Pravidlá stanovené v tomto rozhodnutí, ktoré sa vzťahujú na kandidátov, sa uplatňujú mutatis mutandis na osoby, ktoré sú informované o tom, že sa o nich uvažuje v súvislosti s vymenovaním za mediátorov.

               2.Pravidlá stanovené v tomto rozhodnutí, ktoré sa vzťahujú na členov, sa uplatňujú mutatis mutandis na mediátorov, a to od dátumu, ku ktorému boli vymenovaní za mediátorov, do dňa, keď:

               a)strany sporu prijmú vzájomne dohodnuté riešenie;

               b)mediátor poskytne písomné vyhlásenie, ktorým odstupuje od svojich povinností mediátora, alebo

               c)strana sporu alebo obe strany sporu písomným oznámením zaslaným mediátorovi a druhej strane sporu oznámia ukončenie činnosti mediátora alebo mediačného konania, podľa toho, čo nastane skôr.

               3.Pravidlá stanovené v tomto rozhodnutí, ktoré sa vzťahujú na bývalých členov, sa uplatňujú mutatis mutandis na bývalých mediátorov.

               Článok 10

               Poradné výbory

               1.Predsedovi Tribunálu aj predsedovi Odvolacieho tribunálu pomáha ich vlastný poradný výbor s cieľom zaistiť riadne uplatňovanie tohto kódexu správania, článku 8.30 (Etika) dohody, ako aj na účely plnenia všetkých ostatných úloh, ktoré sú týmto poradným výborom zverené.

               2.Poradné výbory sú zložené z podpredsedu Tribunálu, resp. podpredsedu Odvolacieho tribunálu, a dvoch služobne najstarších členov Tribunálu, resp. Odvolacieho tribunálu.

               Článok 11

               Nadobudnutie platnosti

               Toto rozhodnutie sa uverejní a nadobudne platnosť dňom nadobudnutia platnosti oddielu F (Urovnávanie investičných sporov medzi investormi a štátmi) Ôsmej kapitoly (Investície) dohody s výhradou výmeny písomných oznámení zmluvných strán prostredníctvom diplomatických kanálov, ktoré potvrdzujú, že splnili potrebné vnútorné požiadavky a postupy.

               V … dňa …


               EURÓPSKA KOMISIA
            V Bruseli11. 10. 2019
            COM(2019) 458 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Únie v Spoločnom výbore CETA zriadenom na základe Komplexnej hospodárskej a obchodnej dohody (CETA) medzi Kanadou na jednej strane a Európskou úniou, pokiaľ ide o prijatie rozhodnutia o postupe prijímania výkladu v súlade s článkom 8.31 ods. 3 a článkom 8.44 ods. 3 písm. a) CETA ako prílohy k jeho rokovaciemu poriadku

               DODATOK

               NÁVRH

               ROZHODNUTIE SPOLOČNÉHO VÝBORU CETA Č. […/2019]

               z…,

               ktorým sa prijíma postup prijímania výkladu v súlade s článkom 8.31 ods. 3 a článkom 8.44 ods. 3 písm. a) CETA ako prílohy k jeho rokovaciemu poriadku

               SPOLOČNÝ VÝBOR CETA,

               so zreteľom na Komplexnú hospodársku a obchodnú dohodu (CETA) medzi Kanadou na jednej strane a Európskou úniou a jej členskými štátmi na strane druhej (ďalej len „dohoda“), a najmä jej článok 26.1 ods. 4 písm. d) a článok 26.2 ods. 4,

               keďže:

               (1)Podľa článku 26.1 ods. 4 písm. d) dohody má Spoločný výbor CETA prijať svoj rokovací poriadok.

               (2)Podľa článku 26.2 ods. 1 písm. b) dohody je Výbor pre služby a investície jeden z osobitných výborov zriadených dohodou.

               (3)Podľa článku 26.2 ods. 4 dohody osobitné výbory stanovia alebo zmenia svoj rokovací poriadok, v prípade, že to budú považovať za vhodné.

               (4)V článku 14.4 rokovacieho poriadku Spoločného výboru CETA (rozhodnutie Spoločného výboru CETA 001/2018) sa stanovuje, že pokiaľ každý osobitný výbor nerozhodne inak podľa článku 26.2 ods. 4 dohody, tento rokovací poriadok sa uplatňuje mutatis mutandis na osobitné výbory a iné subjekty zriadené podľa dohody.

               (5)V súlade s článkom 8.9 ods. 1 dohody zmluvné strany opätovne potvrdzujú svoje právo vytvárať na svojom území reguláciu na splnenie legitímnych cieľov verejnej politiky, ako je ochrana verejného zdravia, bezpečnosti, životného prostredia, čo zahŕňa zmenu klímy a biodiverzitu, alebo morálky, spoločenskej ochrany alebo ochrany spotrebiteľa alebo v záujme podpory a ochrany kultúrnej rozmanitosti.

               (6)V súlade s odsekom 6 písm. e) spoločnej listiny o výklade dohody, s cieľom zabezpečiť, aby tribunály zriadené podľa oddielu F (Urovnávanie investičných sporov medzi investormi a štátmi) Ôsmej kapitoly (Investície) za všetkých okolností rešpektovali zámer zmluvných strán stanovený v dohode, dohoda obsahuje ustanovenia, ktoré umožňujú zmluvným stranám vydávať záväzné poznámky k výkladu, a zmluvné strany opätovne potvrdzujú, že Kanada a Európska únia a jej členské štáty sú odhodlané používať tieto ustanovenia s cieľom vyhnúť sa akémukoľvek nesprávnemu výkladu dohody zo strany tribunálov a napraviť ho.

               (7)V súlade s článkom 8.31 ods. 3 a článkom 8.44 ods. 3 písm. a) dohody, ak vzniknú vážne obavy, pokiaľ ide o otázky výkladu, ktoré môžu ovplyvniť investície, Výbor pre služby a investície môže na základe dohody zmluvných strán a po splnení ich príslušných vnútorných požiadaviek a postupov odporučiť Spoločnému výboru CETA, aby prijal výklad dohody. Výklad prijatý Spoločným výborom CETA je záväzný pre tribunály zriadené podľa oddielu F (Urovnávanie investičných sporov medzi investormi a štátmi) Ôsmej kapitoly (Investície) dohody, pričom Spoločný výbor CETA môže rozhodnúť, že určitý výklad má záväznú platnosť až od určitého dátumu,

               SA ROZHODOL TAKTO:

               Článok 1

               1.Postup prijímania výkladu v súlade s článkom 8.31 ods. 3 a článkom 8.44 ods. 3 písm. a) dohody uvedený v prílohe k tomuto rozhodnutiu sa týmto prijíma ako príloha k rokovaciemu poriadku Spoločného výboru CETA.

               2.Táto príloha tvorí neoddeliteľnú súčasť rokovacieho poriadku Spoločného výboru CETA (rozhodnutie Spoločného výboru CETA 001/2018 z 26. 9. 2018).

               Článok 2

               Táto príloha tvorí neoddeliteľnú súčasť tohto rozhodnutia.

               Článok 3

               Toto rozhodnutie sa uverejní a nadobudne platnosť dňom nadobudnutia platnosti oddielu F (Urovnávanie investičných sporov medzi investormi a štátmi) Ôsmej kapitoly (Investície) dohody s výhradou výmeny písomných oznámení zmluvných strán prostredníctvom diplomatických kanálov, ktoré potvrdzujú, že splnili potrebné vnútorné požiadavky a postupy.

               V … dňa …

               Za Spoločný výbor CETA

               spolupredsedovia

               PRÍLOHA

               PRÍLOHA K ROKOVACIEMU PORIADKU SPOLOČNÉHO VÝBORU CETA

               1.V akejkoľvek situácii, keď má zmluvná strana vážne obavy, pokiaľ ide o otázky výkladu dohody, ktoré môžu mať vplyv na investície, a to aj v prípade, že má vážne obavy týkajúce sa konkrétneho opatrenia, v súvislosti s ktorým podľa článku 8.19 (Konzultácie) dohody predložil žiadosť o konzultácie investor druhej zmluvnej strany, ktorý tvrdí, že toto opatrenie porušuje povinnosť podľa Ôsmej kapitoly (Investície) dohody:

               a)zmluvná strana môže túto záležitosť písomne postúpiť Výboru pre služby a investície;

               b)v prípade postúpenia podľa odseku a) zmluvné strany bezodkladne začnú konzultácie v rámci Výboru pre služby a investície a

               c)Výbor pre služby a investície rozhodne o tejto záležitosti čo najskôr.

               2.Každá zmluvná strana náležite zváži tvrdenia druhej zmluvnej strany súvisiace s článkom 8.31 ods. 3 dohody a vyvinie maximálne úsilie na včasné a obojstranne uspokojivé riešenie tejto záležitosti.

               3.Po dohode zmluvných strán a po splnení ich príslušných vnútorných požiadaviek a postupov môže Výbor pre služby a investície odporučiť Spoločnému výboru CETA, aby prijal výklad príslušných ustanovení Ôsmej kapitoly (Investície) dohody. Tento výklad sa môže okrem iného zaoberať otázkou, či a za akých podmienok sa má určitý druh opatrenia považovať za zlučiteľný s Ôsmou kapitolou (Investície) dohody.

               4.Ak sa Výbor pre služby a investície rozhodne odporučiť Spoločnému výboru CETA, aby prijal určitý výklad, Spoločný výbor CETA čo najskôr prijme rozhodnutie v danej veci.

               5.Výklad prijatý Spoločným výborom CETA je záväzný pre Tribunál a Odvolací tribunál, ktoré sú zriadené podľa oddielu F (Urovnávanie investičných sporov medzi investormi a štátmi) Ôsmej kapitoly (Investície) dohody. Spoločný výbor CETA môže rozhodnúť, že určitý výklad má záväznú platnosť až od určitého dátumu.

               6.Výklady prijaté Spoločným výborom CETA sa bezodkladne zverejnia a zašlú zmluvným stranám a predsedom Tribunálu a Odvolacieho tribunálu, ktorí zabezpečia ich oznámenie Tribunálu a Odvolaciemu tribunálu, ktoré sú zriadené podľa oddielu F (Urovnávanie investičných sporov medzi investormi a štátmi) Ôsmej kapitoly (Investície) dohody.

    ---documentbreak---

               EURÓPSKA KOMISIA
            V Bruseli11. 10. 2019
            COM(2019) 458 final
            2019/0218(NLE)
            Návrh
            ROZHODNUTIE RADY
            o pozícii, ktorá sa má zaujať v mene Únie v Spoločnom výbore CETA zriadenom na základe Komplexnej hospodárskej a obchodnej dohody (CETA) medzi Kanadou na jednej strane a Európskou úniou, pokiaľ ide o prijatie rozhodnutia o postupe prijímania výkladu v súlade s článkom 8.31 ods. 3 a článkom 8.44 ods. 3 písm. a) CETA ako prílohy k jeho rokovaciemu poriadku

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v Spoločnom výbore CETA zriadenom na základe Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej v súvislosti s plánovaným prijatím rozhodnutia o postupe prijímania výkladu v súlade s článkom 8.31 ods. 3 a článkom 8.44 ods. 3 písm. a) CETA ako prílohy k jeho rokovaciemu poriadku.

               2.Kontext návrhu

               2.1.Komplexná hospodárska a obchodná dohoda medzi Kanadou na jednej strane a Európskou úniou a jej členskými štátmi na strane druhej

               Komplexná hospodárska a obchodná dohoda (CETA) medzi Kanadou na jednej strane a Európskou úniou a jej členskými štátmi na strane druhej (ďalej len „dohoda“) sa zameriava na liberalizáciu a uľahčenie obchodu a investícií, ako aj na podporu užších hospodárskych vzťahov medzi Európskou úniou a Kanadou (ďalej len „zmluvné strany“). Táto dohoda bola podpísaná 30. októbra 2016 a predbežne sa vykonáva od 21. septembra 2017.

               2.2.Spoločný výbor CETA

               Spoločný výbor CETA je zriadený podľa článku 26.1 dohody, v ktorom sa stanovuje, že Spoločný výbor CETA sa skladá zo zástupcov Európskej únie a zástupcov Kanady a spolupredsedajú mu minister Kanady pre medzinárodný obchod a člen Európskej komisie zodpovedný za obchod alebo nimi určené osoby. Spoločný výbor CETA sa stretáva raz za rok alebo na žiadosť ktorejkoľvek zmluvnej strany, pričom sa dohodne na svojom harmonograme zasadnutí a stanoví svoj program. Spoločný výbor CETA je zodpovedný za všetky otázky týkajúce sa obchodu a investícií medzi zmluvnými stranami a za vykonávanie a uplatňovanie tejto dohody. Zmluvná strana sa môže obrátiť na Spoločný výbor CETA, pokiaľ ide o akúkoľvek záležitosť týkajúcu sa vykonávania a výkladu tejto dohody, resp. o akúkoľvek inú otázku týkajúcu sa obchodu a investícií medzi zmluvnými stranami.

               V súlade s článkom 26.3 dohody má Spoločný výbor CETA právomoc na základe vzájomného súhlasu prijímať rozhodnutia týkajúce sa všetkých záležitostí, ak sa tak stanovuje v dohode. Rozhodnutia Spoločného výboru CETA budú pre zmluvné strany záväzné s výhradou splnenia akýchkoľvek nevyhnutných vnútorných požiadaviek a postupov, pričom zmluvné strany sú povinné tieto rozhodnutia vykonať.

               V súlade s článkom 26.2 ods. 4 dohody môžu špecializované výbory vrátane Výboru pre služby a investície predkladať návrhy rozhodnutí na ich prijatie Spoločným výborom CETA.

               V súlade s článkom 10.2 rokovacieho poriadku Spoločného výboru CETA a osobitných výborov
                  1
                v období medzi zasadnutiami môže Spoločný výbor CETA prijímať rozhodnutia alebo odporúčania písomným postupom, ak o tom zmluvné strany dohody rozhodnú na základe vzájomného súhlasu. Na tento účel spolupredsedovia pošlú znenie návrhu v písomnej forme členom Spoločného výboru CETA podľa pravidla 7 s lehotou, do ktorej musia členovia vyjadriť akékoľvek výhrady alebo zmeny, ktoré navrhujú. Prijaté návrhy budú po uplynutí lehoty oznámené podľa pravidla 7 a budú uvedené v zápisnici z ďalšieho zasadnutia.

               2.3.Pripravovaný akt spoločného výboru CETA

               Spoločný výbor CETA chce prijať rozhodnutie o postupe prijímania výkladu v súlade s článkom 8.31 ods. 3 a článkom 8.44 ods. 3 písm. a) dohody ako prílohu k svojmu rokovaciemu poriadku (ďalej len „pripravovaný akt“).

               Cieľom pripravovaného aktu je ozrejmiť postup prijímania výkladu investičných ustanovení dohody zo strany spoločného výboru CETA.

               Pripravovaný akt sa stane záväzným pre zmluvné strany. V článku 26.3 ods. 2 dohody sa stanovuje, že: „Rozhodnutia Spoločného výboru CETA budú pre zmluvné strany záväzné s výhradou ukončenia akýchkoľvek nevyhnutných vnútorných požiadaviek a postupov, pričom zmluvné strany sú povinné tieto rozhodnutia vykonať.“

               3.Pozícia, ktorá sa má zaujať v mene Únie

               Ako sa uvádza v odseku 6 písm. f) spoločnej listiny o výklade dohody, Európska únia a jej členské štáty a Kanada sa dohodli na bezodkladnom začatí ďalšej práce na vykonávaní ustanovení dohody o urovnávaní investičných sporov, tzv. „systému investičných súdov“
                  2
               .

               V súlade s článkom 8.31 ods. 3 a článkom 8.44 ods. 3 písm. a) dohody, ak vzniknú vážne obavy, pokiaľ ide o otázky výkladu, ktoré môžu ovplyvniť investície, Výbor pre služby a investície môže na základe dohody zmluvných strán a po splnení ich príslušných vnútorných požiadaviek a postupov odporučiť Spoločnému výboru CETA, aby prijal výklad dohody. Výklad prijatý Spoločným výborom CETA je záväzný pre tribunály zriadené podľa oddielu F (Urovnávanie investičných sporov medzi investormi a štátmi) Ôsmej kapitoly (Investície) dohody. Spoločný výbor CETA môže rozhodnúť, že určitý výklad má záväznú platnosť až od určitého dátumu.

               V odseku 6 písm. e) spoločnej listiny o výklade dohody sa stanovuje: „S cieľom zabezpečiť, aby tribunály za každých okolností rešpektovali úmysel strán stanovený v dohode, CETA obsahuje ustanovenia, ktoré umožnia stranám vydávať záväzné poznámky k výkladu. Kanada a Európska únia a jej členské štáty sa zaväzujú, že využijú tieto ustanovenia na to, aby sa predchádzalo akémukoľvek nesprávnemu výkladu dohody CETA zo strany tribunálov a aby sa takýto prípadný nesprávny výklad napravil.“

               Preto je vhodné ozrejmiť postup prijímania výkladu investičných ustanovení dohody zo strany spoločného výboru CETA.

               Podľa článku 26.1 ods. 4 písm. d) dohody Spoločný výbor CETA prijal svoj rokovací poriadok rozhodnutím Spoločného výboru CETA 001/2018 z 26. 9. 2018. V súlade s článkom 14.4 rokovacieho poriadku sa rokovací poriadok Spoločného výboru CETA uplatňuje mutatis mutandis na osobitné výbory vrátane Výboru pre služby a investície a iné subjekty zriadené podľa dohody, pokiaľ osobitný výbor podľa článku 26.2 ods. 4 dohody nerozhodne inak.

               Je vhodné, aby Spoločný výbor CETA prijal pripravovaný akt ako prílohu k svojmu rokovaciemu poriadku.

               Pripravovaný akt obsahuje osobitné pravidlá týkajúce sa procedurálnych krokov, ktoré sú potrebné na prijatie výkladu dohody zo strany Spoločného výboru CETA.

               Tento návrh je v súlade s inými iniciatívami týkajúcimi sa vykonávania systému investičných súdov CETA. Komisia konkrétne od júna 2018 spolupracuje s členskými štátmi vo Výbore Rady pre obchodnú politiku pre služby a investície a s Kanadou na balíku štyroch návrhov rozhodnutí, ktoré sa týkajú:

               –pravidiel upravujúcich administratívne a organizačné záležitosti týkajúce sa fungovania Odvolacieho tribunálu v súlade s článkom 8.28 ods.7 dohody;

               –kódexu správania pre členov Tribunálu, Odvolacieho tribunálu a mediátorov v súlade s článkom 8.44 ods. 2 dohody;

               –pravidiel mediácie na účely ich využitia stranami sporu v súlade s článkom 8.44 ods. 3 písm. c) dohody a

               –pravidiel postupu prijímania výkladu v súlade s článkom 8.31 ods. 3 a článkom 8.44 ods. 3 písm. a) dohody.

               Práce na ďalších oblastiach vykonávania systému investičných súdov pokračujú. Ako sa uvádza v odseku 6 písm. f) spoločnej listiny o výklade dohody, „[s]poločným cieľom je ukončiť prácu do nadobudnutia platnosti dohody CETA“.

               Preto je vhodné stanoviť pozíciu, ktorá sa má zaujať v mene Únie v Spoločnom výbore CETA k zamýšľanému aktu s cieľom zabezpečiť účinné vykonávanie dohody.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  3
               .

               4.1.2.Uplatnenie na tento prípad

               Spoločný výbor CETA je orgán zriadený na základe dohody, konkrétne na základe Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej (ďalej len „dohoda“).

               Akt, ktorý má Spoločný výbor CETA prijať, predstavuje akt s právnymi účinkami. Pripravovaný akt bude pre zmluvné strany záväzný podľa medzinárodného práva v súlade s článkom 26.3 ods. 2 dohody.

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo hlavná alebo prevažujúca zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky.

               Hmotnoprávnymi základmi navrhovaného rozhodnutia sú preto článok 207 ods. 3 a článok 207 ods. 4 prvý pododsek ZFEÚ.

               4.3.Záver

               Právnymi základmi navrhovaného rozhodnutia by mal byť článok 207 ods. 3 a článok 207 ods. 4 prvý pododsek ZFEÚ v spojení s článkom 218 ods. 9 ZFEÚ.

               5.Autentické jazyky a uverejnenie pripravovaného aktu

               Keďže aktom Spoločného výboru CETA sa vykonáva dohoda, pokiaľ ide o riešenie investičných sporov medzi investormi a štátmi, je vhodné ho prijať vo všetkých autentických jazykoch dohody
                  4
                a uverejniť ho po jeho prijatí v Úradnom vestníku Európskej únie.

               2019/0218 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Únie v Spoločnom výbore CETA zriadenom na základe Komplexnej hospodárskej a obchodnej dohody (CETA) medzi Kanadou na jednej strane a Európskou úniou, pokiaľ ide o prijatie rozhodnutia o postupe prijímania výkladu v súlade s článkom 8.31 ods. 3 a článkom 8.44 ods. 3 písm. a) CETA ako prílohy k jeho rokovaciemu poriadku

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 3 a článok 207 ods. 4 prvý pododsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Rozhodnutím Rady (EÚ) 2017/37
                  5
                sa stanovuje podpis Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej (ďalej len „dohoda“) v mene Európskej únie. Dohoda bola podpísaná 30. októbra 2016.

               (2)Rozhodnutím Rady (EÚ) č. 2017/38
                  6
                sa stanovuje predbežné vykonávanie častí dohody vrátane zriadenia Spoločného výboru CETA a Výboru pre služby a investície. Dohoda sa predbežne vykonáva od 21. septembra 2017.

               (3)Podľa článku 26.3 ods. 1 dohody má Spoločný výbor CETA na účely dosiahnutia cieľov tejto dohody právo prijímať rozhodnutia vo všetkých záležitostiach, v prípade ktorých tak stanovuje táto dohoda.

               (4)Podľa článku 26.3 ods. 2 dohody budú rozhodnutia Spoločného výboru CETA pre zmluvné strany záväzné s výhradou splnenia akýchkoľvek nevyhnutných vnútorných požiadaviek a postupov, pričom zmluvné strany sú povinné tieto rozhodnutia vykonať.

               (5)Podľa článku 26.1 ods. 4 písm. d) dohody má Spoločný výbor CETA prijať svoj rokovací poriadok.

               (6)Podľa článku 26.2 ods. 1 písm. b) dohody je Výbor pre služby a investície jeden z osobitných výborov zriadených dohodou.

               (7)Podľa článku 26.2 ods. 4 dohody osobitné výbory stanovia alebo zmenia svoj rokovací poriadok, v prípade, že to budú považovať za vhodné.

               (8)V článku 14.4 rokovacieho poriadku Spoločného výboru CETA (rozhodnutie Spoločného výboru CETA 001/2018) sa stanovuje, že pokiaľ každý osobitný výbor nerozhodne inak podľa článku 26.2 ods. 4 dohody, tento rokovací poriadok sa uplatňuje mutatis mutandis na osobitné výbory a iné subjekty zriadené podľa dohody.

               (9)V súlade s článkom 8.31 ods. 3 a článkom 8.44 ods. 3 písm. a) dohody, ak vzniknú vážne obavy, pokiaľ ide o otázky výkladu, ktoré môžu ovplyvniť investície, Výbor pre služby a investície môže na základe dohody zmluvných strán a po splnení ich príslušných vnútorných požiadaviek a postupov odporučiť Spoločnému výboru CETA, aby prijal výklad dohody. Výklad prijatý Spoločným výborom CETA je záväzný pre tribunály zriadené podľa oddielu F (Urovnávanie investičných sporov medzi investormi a štátmi) Ôsmej kapitoly (Investície) dohody. Spoločný výbor CETA môže rozhodnúť, že určitý výklad má záväznú platnosť až od určitého dátumu.

               (10)Preto je vhodné stanoviť pozíciu, ktorá sa má zaujať v mene Únie v Spoločnom výbore CETA na základe pripojeného návrhu rozhodnutia Spoločného výboru CETA s cieľom zabezpečiť účinné vykonávanie dohody,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v Spoločnom výbore CETA, pokiaľ ide o prijatie o postupe prijímania výkladu v súlade s článkom 8.31 ods. 3 a článkom 8.44 ods. 3 písm. a) CETA ako prílohy k jeho rokovaciemu poriadku, je založená na návrhu rozhodnutia Spoločného výboru CETA pripojenom k tomuto rozhodnutiu Rady.

               Článok 2

               1.Rozhodnutie Spoločného výboru CETA sa prijme vo všetkých autentických jazykoch dohody.

               2.Rozhodnutie prijaté Spoločným výborom CETA sa uverejní v Úradnom vestníku Európskej únie.

               V Bruseli

                     Za Radu

                     predseda

                     (1)

                        Rozhodnutie Spoločného výboru CETA 001/2018 z 26. septembra 2018, ktorým sa prijíma jej rokovací poriadok a rokovací poriadok osobitných výborov ( Ú. v. EÚ L 190, 27.7.2018, s. 13 ), dostupné na webovej stránke GR TRADE
                  http://trade.ec.europa.eu/doclib/docs/2019/february/tradoc_157677.pdf
                  .

                     (2)

                        Spoločná listina o výklade Komplexnej hospodárskej a obchodnej dohody (CETA) medzi Kanadou a Európskou úniou a jej členskými štátmi (Ú. v. EÚ L 11, 14.1.2017, s. 3).

                     (3)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (4)

                        V zmysle článku 30.11 (Autentické znenia) dohody je dohoda vyhotovená v dvoch pôvodných vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom každé znenie je rovnako autentické.

                     (5)

                        Rozhodnutie Rady (EÚ) 2017/37 z 28. októbra 2016 o podpise Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej v mene Európskej únie (Ú. v. EÚ L 11, 14.1.2017, s. 1).

                     (6)

                        Rozhodnutie Rady (EÚ) 2017/38 z 28. októbra 2016 o predbežnom vykonávaní Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej (Ú. v. EÚ L 11, 14.1.2017, s. 1080).


               EURÓPSKA KOMISIA
            V Bruseli30. 10. 2019
            COM(2019) 563 final
            2019/0245(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Generálnej rade Svetovej obchodnej organizácie

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie v Generálnej rade Svetovej obchodnej organizácie (WTO) v súvislosti s plánovaným prijatím rozhodnutia o preskúmaní Dohovoru o správe colných kvót pre poľnohospodárske výrobky, ako sa vymedzujú v článku 2 Dohody o poľnohospodárstve.

               2.Kontext návrhu

               2.1.Dohoda o založení Svetovej obchodnej organizácie uzavretá v Marrákeši

               Cieľom navrhovaného rozhodnutia Rady je poveriť Európsku komisiu, aby v mene Únie podporila rozhodnutie, ktoré sa má prijať v Generálnej rade Svetovej obchodnej organizácie (WTO). Svetová obchodná organizácia bola zriadená Dohodou o založení Svetovej obchodnej organizácie podpísanou v Marrákeši (ďalej len „Dohoda o založení WTO“), ktorá nadobudla platnosť 1. januára 1995.

               Európska únia je zmluvnou stranou uvedenej dohody.

               2.2.Konferencia ministrov a Generálna rada Svetovej obchodnej organizácie

               Podľa článku IV ods. 1 Dohody o založení WTO má Konferencia ministrov právo prijímať rozhodnutia o všetkých otázkach vzťahujúcich sa na všetky mnohostranné obchodné dohody.

               Podľa článku IV ods. 2 Dohody o založení WTO však v období medzi zasadnutiami Konferencie ministrov jej funkcie vykonáva Generálna rada.

               Podľa článku IX ods. 1 sa orgány WTO snažia prijímať svoje rozhodnutia konsenzom.

               2.3.Pripravovaný akt Generálnej rady WTO

               Ministri (oblasť obchodu) na deviatom zasadnutí Konferencie ministrov WTO v decembri 2013 prijali rozhodnutie o „Dohovore o správe colných kvót pre poľnohospodárske výrobky, ako sa vymedzujú v článku 2 Dohody o poľnohospodárstve“ [WT/MIN (13)/39] (ďalej len „Dohovor o colných kvótach“).

               Cieľom Dohovoru o colných kvótach je zefektívniť správu colných kvót pre poľnohospodárske výrobky. V odseku 13 Dohovoru o colných kvótach je naplánované jeho preskúmanie s prihliadnutím na doterajšie skúsenosti s jeho uplatňovaním. Preskúmanie sa má začať najneskôr štyri roky od prijatia Dohovoru o colných kvótach. V roku 2018 Výbor pre poľnohospodárstvo začal s procesom preskúmania. Začiatkom roka 2019 sekretariát Výboru pre poľnohospodárstvo vydal návrh správy, ktorá sa má zaslať Generálnej rade WTO a ktorá obsahuje prehľad doterajšieho vývoja.

               Keďže členovia WTO nedosiahli konsenzus o podstatných zmenách v Dohovore o colných kvótach, výbor odporúča, aby Generálna rada predĺžila obdobie preskúmania do konca roku 2021 a zvýšila transparentnosť správy colných kvót (pozri prílohu 2 k správe).

               Tieto odporúčania (v prílohe 2 k správe) by sa mali predložiť Generálnej rade v decembri 2019. Generálna rada by mala tieto odporúčania prijať vo forme rozhodnutia o preskúmaní Dohovoru o colných kvótach.

               3.Pozícia, ktorá sa má zaujať v mene Únie

               Cieľom tohto návrhu je umožniť Únii, aby zabezpečila prijatie rozhodnutia o preskúmaní Dohovoru o colných kvótach na zasadnutí Generálnej rady WTO v decembri 2019.

               Z pohľadu Únie je predĺženie obdobia preskúmania do konca roka 2021 kľúčové, pretože umožňuje pokračovanie uplatňovania existujúceho Dohovoru o colných kvótach a členom WTO umožňuje uskutočniť ďalšie rokovania o preskúmaní tohto Dohovoru o colných kvótach.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  1
               .

               4.1.2.Uplatnenie na tento prípad

               Generálna rada WTO je orgán zriadený dohodou, konkrétne Dohodou o založení WTO.

               Akt, ktorý má Generálna rada prijať, predstavuje akt s právnymi účinkami. Pripravovaný akt bude záväzný podľa medzinárodného práva v súlade s článkom II odsekom 2 a článkom IX odsekom 3 Dohody o založení WTO.

               Pripravovaný akt nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

                  Hlavný cieľ a obsah pripravovaného aktu sa týkajú spoločnej obchodnej politiky.

                  Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže akt Generálnej rady WTO doplní Dohodu o založení WTO tým, že predĺži uplatňovanie Dohovoru o colných kvótach a poskytne pravidlá o lepšom využívaní colných kvót, je vhodné akt po jeho prijatí uverejniť v Úradnom vestníku Európskej únie.

               2019/0245 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Generálnej rade Svetovej obchodnej organizácie

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohoda o založení Svetovej obchodnej organizácie uzavretá v Marrákeši (ďalej len „Dohoda o založení WTO“) bola Úniou uzavretá rozhodnutím Rady 94/800/ES z 22. decembra 1994
                  2
                a nadobudla platnosť 1. januára 1995.

               (2)Podľa článku IV ods. 1 Dohody o založení WTO má Konferencia ministrov Svetovej obchodnej organizácie (ďalej len „WTO“) právo prijímať rozhodnutia o všetkých otázkach vzťahujúcich sa na všetky mnohostranné obchodné dohody.

               (3)Podľa článku IV ods. 2 Dohody o založení WTO bude jej funkcie v období medzi zasadnutiami Konferencie ministrov vykonávať Generálna rada WTO.

               (4)Podľa článku IX ods. 1 orgány WTO zvyčajne prijímajú rozhodnutia konsenzom.

               (5)Na deviatom zasadnutí Konferencie ministrov WTO (na Bali v decembri 2013) sa prijalo ministerské rozhodnutie o Dohovore o správe colných kvót pre poľnohospodárske výrobky, ako sa vymedzujú v článku 2 Dohody o poľnohospodárstve [WT/MIN (13)/39] (ďalej len „Dohovor o colných kvótach“), ktorým sa riadi správa colných kvót pre poľnohospodárske výrobky.

               (6)Podľa odseku 13 Dohovoru o colných kvótach sa preskúmanie uplatňovania dohovoru má začať najneskôr štyri roky od jeho prijatia, pričom sa zohľadnia doterajšie získané skúsenosti. Cieľom tohto preskúmania je podporiť pokračujúci proces zlepšovania využívania colných kvót.

               (7)V súlade s odsekom 13 Výbor pre poľnohospodárstvo začal s preskúmaním Dohovoru o colných kvótach v roku 2018. Zistenia z preskúmania sa predložia na zasadnutí Generálnej rady v decembri 2019 vo forme správy vydanej Výborom pre poľnohospodárstvo (správa č. ... „Preskúmanie uplatňovania rozhodnutia z Bali o správe colných kvót“ z ...).

               (8)Keďže členovia WTO nedosiahli konsenzus o podstatných zmenách dohovoru o colných kvótach, v správe sa odporúča predĺžiť obdobie preskúmania do konca roka 2021 s cieľom umožniť dosiahnutie konsenzu o podstatných zmenách. Správa obsahuje aj odporúčania zamerané na zvýšenie transparentnosti správy colných kvót.

               (9)Generálna rada WTO by sa na zasadnutí v decembri 2019 mala vyzvať, aby zvážila prijatie odporúčaní uvedených v prílohe 2 k správe č.... vo forme rozhodnutia o preskúmaní Dohovoru o colných kvótach.

               (10)Je vhodné stanoviť pozíciu, ktorá sa má v mene Únie zaujať v Generálnej rade WTO, keďže rozhodnutie, ktoré sa má prijať, bude pre Úniu záväzné.

               (11)V Generálnej rade WTO bude Úniu v súlade s článkom 17 ods. 1 Zmluvy o Európskej únii (Zmluva o EÚ) zastupovať Komisia,

               PRIJALA TOTO ROZHODNUTIE:

               Článok 1

               Pozícia, ktorú má Európska komisia zaujať v mene Únie na zasadnutí Generálnej rady Svetovej obchodnej organizácie v decembri 2019, je založená na návrhu rozhodnutia, ktorým sa prijímajú odporúčania Výboru pre poľnohospodárstvo Generálnej rade uvedené v prílohe 2 k jeho správe č. ... z ..., pripojenej k tomuto rozhodnutiu.

               Zástupcovia Únie v Generálnej rade WTO môžu odsúhlasiť menšie zmeny v návrhu rozhodnutia bez ďalšieho rozhodnutia Rady.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda/predsedníčka

                     (1)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (2)

                        Rozhodnutie Rady 94/800/ES z 22. decembra 1994 týkajúce sa uzavretia dohôd v mene Európskeho spoločenstva, pokiaľ ide o záležitosti v rámci jeho kompetencie, ku ktorým sa dospelo na Uruguajskom kole multilaterálnych rokovaní (1986 – 1994) (Ú. v. ES L 336, 23.12.1994, s. 1).

    ---documentbreak---

               EURÓPSKA KOMISIA
            V Bruseli30. 10. 2019
            COM(2019) 563 final
            PRÍLOHA
            k
            Návrhu ROZHODNUTIE RADY
            o pozícii, ktorá sa má zaujať v mene Európskej únie v Generálnej rade Svetovej obchodnej organizácie

               PRÍLOHA

               PRESKÚMANIE UPLATŇOVANIA ROZHODNUTIA Z BALI O SPRÁVE COLNÝCH KVÓT

               Správa pre Generálnu radu

               1.Na deviatom zasadnutí Konferencie ministrov WTO ministri prijali rozhodnutie o „Dohovore o správe colných kvót pre poľnohospodárske výrobky, ako sa vymedzujú v článku 2 Dohody o poľnohospodárstve“ [WT/MIN (13)/39] (ďalej len „rozhodnutie z Bali o colných kvótach“). Ministri poverili výbor, aby preskúmal a monitoroval plnenie povinností členov stanovených v rozhodnutí z Bali o colných kvótach s cieľom, aby toto preskúmanie podporovalo pokračujúci proces zlepšovania využívania colných kvót a začalo sa s ním najneskôr v roku 2017, s prihliadnutím na dovtedy získané skúsenosti
                  1
               . Diskusie o preskúmaní sa začali na zasadnutí výboru v októbri 2017
                  2
               . Na zasadnutí vo februári 2018 výbor súhlasil s postupom a lehotami na vykonanie preskúmania v dokumente G/AG/W/171
                  3
               . V súlade s dohodnutým postupom sa preskúmanie uskutočnilo prostredníctvom otvorených neformálnych zasadnutí výboru, ktoré boli naplánované súbežne s pravidelnými zasadnutiami výboru
                  4
               .

               2.Členovia v roku 2018 diskutovali o preskúmaní na štyroch neformálnych zasadnutiach výboru, a to 20. februára, 11. júna, 25. septembra a 26. novembra. Počas novembrového neformálneho zasadnutia, na ktorom sa zúčastnili zástupcovia odvetvia, sa konalo tematické zasadnutie o správe colných kvót a nevyčerpaných kvótach. Diskusie o preskúmaní doplnilo aj viacero písomných príspevkov od členov. Podobne, v reakcii na žiadosti členov a v súlade s dohodnutým procesom a lehotami na vykonanie preskúmania sekretariát na uľahčenie preskúmania vypracoval podkladový dokument
                  5
                o správe a mierach čerpania colných kvót. Príloha 1 obsahuje zoznam všetkých písomných dokumentov, ktoré sa v rámci preskúmania doteraz zohľadnili.

               3.Členovia počas diskusie o preskúmaní určili tieto témy: 1. Účinné vykonávanie a sledovanie základných povinností vyplývajúcich z rozhodnutia z Bali o colných kvótach. 2. Požiadavky na transparentnosť colných kvót. 3. Mechanizmus nevyčerpaných kvót. Niektoré prvky
                  6
                vznesené v rámci každej z týchto troch tém, a to aj počas tematických diskusií v novembri, sú uvedené ďalej.

               ÚČINNÉ VYKONÁVANIE A NÁSLEDNÉ OPATRENIA

               i)Prerozdeľovanie nevyužitých licencií v rámci colnej kvóty.

               ii)Procesy prerozdeľovania, aj pokiaľ ide o pridelené prostriedky pre jednotlivé krajiny
                  7
               .

               iii)Výmena skúseností a najlepších postupov týkajúcich sa zlepšenia čerpania colných kvót vrátane prerozdelenia colných kvót v rámci regionálnych obchodných dohôd.

               POŽIADAVKY NA TRANSPARENTNOSŤ COLNÝCH KVÓT

               i)Včasné a úplné notifikácie týkajúce sa colných kvót.

               ii)Promptné podávanie správ o zmenách v správe colných kvót.

               iii)Konzistentné podávanie správ o mierach čerpania colných kvót zo strany všetkých členov, ktorí majú záväzky v oblasti colných kvót.

               iv)Harmonizované postupy notifikácie (napr. v prípade neotvorených colných kvót alebo neplánovaných colných kvót bez akejkoľvek colnej výhody).

               v)Podávanie správ o dôvodoch nevyčerpania kvót.

               vi)Informovanie o vnútroštátnych skúsenostiach a najlepších postupoch správy colných kvót.

               vii)Osobitné a diferencované zaobchádzanie (záťaž plynúca z notifikačnej povinnosti).

               viii)Prepojenie s notifikačnými povinnosťami v rámci dovozného licenčného konania.

               ix)Technická pomoc zo strany sekretariátu na zlepšenie plnenia notifikačnej povinnosti členov.

               MECHANIZMUS NEVYČERPANÝCH KVÓT

               i)Rozdielne povinnosti členov (odsek 4 prílohy A).

               ii)Osobitné a diferencované zaobchádzanie.

               iii)Možná nie veľmi univerzálna uplatniteľnosť v budúcnosti.

               iv)Prepojenie medzi prílohou B a odsekom 4 prílohy A.

               v)Prieskum príčin nevyčerpaných kvót.

               vi)Cielené preskúmanie nevyčerpaných colných kvót v niektorých špecifických sektoroch.

               vii)Praktická uplatniteľnosť mechanizmu nevyčerpaných kvót (preskúmanie dôvodov vrátane prípadnej zložitosti, prečo sa ešte nevyužil, výmena skúseností, zjednodušenie procedurálnych požiadaviek).

               viii)Vedenie zoznamu nevyčerpaných colných kvót sekretariátom.

               4.Pokiaľ ide o otázku budúceho uplatňovania odseku 4 mechanizmu nevyčerpaných kvót a súvisiaceho ustanovenia týkajúceho sa osobitného a diferencovaného zaobchádzania, stanoviská členov boli rozdielne. Niektorí členovia (rozvojové krajiny) tvrdili, že ustanovenia týkajúce sa osobitného a diferencovaného zaobchádzania uvedené v rozhodnutí z Bali o colných kvótach by sa nemali oslabiť; niektorí ďalší členovia tvrdili, že osobitné a diferencované zaobchádzanie pre rozvojové krajiny by nemalo viesť k oslobodeniu od povinností a že rozvojové krajiny, na ktoré sa toto zaobchádzanie vzťahuje, by mali skôr prijať záväzky týkajúce sa správy colných kvót, pričom zohľadnia svoj stav rozvoja.

               5.Viacerí členovia sa domnievajú, že rozsah tohto preskúmania sa obmedzuje na snahu o zlepšenie správy colných kvót s cieľom odlíšiť ju od rokovaní o prístupe na trh. Niektorí ďalší členovia poukázali na možnosť začatia rokovaní o otázkach týkajúcich sa colných kvót v rámci rokovaní o prístupe na trh.

               6.Niektorí členovia sa domnievajú, že na základe pripomienok členov by mal výbor preskúmať dôvody, prečo sa ešte nevyužil mechanizmus nevyčerpaných kvót.

               7.Podľa odsekov 13 až 15 rozhodnutia z Bali o colných kvótach [WT/MIN (13)/39] výbor na svojom zasadnutí 30. októbra 2019 odsúhlasí ďalej uvedené odporúčania, ako sú uvedené v prílohe 2 k tejto správe, ktoré má zvážiť Generálna rada.

               Príloha 1

                        Zoznam dokumentov

                        G/AG/W/169

                        10. októbra 2017

                        Monitorovanie a preskúmanie povinností členov stanovených na základe rozhodnutia z Bali o správe colných kvót.

                        Poznámka sekretariátu

                        G/AG/W/171

                        9. februára 2018

                        Navrhovaný proces preskúmania uplatňovania rozhodnutia z Bali o správe colných kvót

                        Poznámka sekretariátu

                        G/AG/W/175

                        18. mája 2018

                                 a

                        G/AG/W/175/Add.1

                        7. mája 2019

                        Dokument predložený Európskou úniou Výboru pre poľnohospodárstvo týkajúci sa procesu preskúmania uplatňovania rozhodnutia z Bali o správe colných kvót
                           8
                        .

                        Oznámenia Európskej únie

                        G/AG/W/179

                        6. júna 2018

                        Preskúmanie uplatňovania ministerského rozhodnutia z Bali o „Dohovore o správe colných kvót pre poľnohospodárske výrobky...“
                           9
                        .

                        Dokument predložený skupinou Cairns

                        G/AG/W/183

                        31. júla 2018

                        Metódy správy colných kvót a miery čerpania colných kvót 2007 – 2016.

                        Podkladový dokument sekretariátu

                        G/AG/W/186

                        19. septembra 2018

                        Preskúmanie rozhodnutia z Bali o správe colných kvót.

                        Dokument predložený Austráliou

                        G/AG/W/197

                        24. mája 2019

                        Mechanizmus nevyčerpaných kvót podľa rozhodnutia z Bali o správe colných kvót

                        Dokument predložený v mene skupiny Cairns

               Príloha 2

               1.[Lehota v odseku 14 a v poznámke pod čiarou č. 2 rozhodnutia z Bali o colných kvótach na prijatie rozhodnutia o odseku 4 prílohy A sa predlžuje do konca roka 2021 alebo do dňa konania 13. Konferencie ministrov, podľa toho, čo nastane skôr. [V záujme väčšej istoty treba uviesť, že ak ani Konferencia ministrov, ani Generálna rada pred koncom roka 2021 nerozhodnú o predĺžení obdobia uplatňovania odseku 4 prílohy A k rozhodnutiu z Bali o colných kvótach v jeho súčasnej alebo zmenenej podobe, odsek 4 prílohy A sa v zmysle odseku 15 uvedeného rozhodnutia prestane uplatňovať od 1. januára 2022 (pokiaľ ide o členov uvedených v prílohe B, ako aj o každého člena, ktorý požiada do konca roku 2021 o pridanie do prílohy B).]

               2.Medzitým bude Výbor pre poľnohospodárstvo (ďalej len „výbor“) pokračovať v diskusiách o uplatňovaní odseku 4 prílohy A. [V záujme väčšej istoty, podliehajúc lehotám predĺženým v odseku 1 tejto prílohy, kým prebieha táto diskusia, pokračuje sa v uplatňovaní rozhodnutia z Bali o colných kvótach, spolu s jeho prílohami.]

               3.Výbor predloží Generálnej rade odporúčania týkajúce sa uplatňovania odseku 4 [prílohy A a v súlade s odsekom 14] do konca roka 2021.

               4.Uznávajúc význam zvýšenej transparentnosti správy colných kvót a mier čerpania colných kvót, ako aj včasného predkladania notifikácií zo strany členov, a uznávajúc, že systém elektronických notifikácií týkajúci sa Dohody o poľnohospodárstve by mal viesť k zlepšeniu harmonizácie, výbor súhlasí s týmito skutočnosťami:

               a)Sekretariát pripraví zoznam existujúcich postupov notifikácie týkajúcich sa colných kvót členov, a to aj v prípadoch, keď sa plánovaná colná kvóta neotvorila.

               b)Výbor bude iniciovať diskusie o harmonizácii postupov notifikácie týkajúcich sa colných kvót členov, a to aj pokiaľ ide o miery čerpania colných kvót.

               c)Výbor nabáda členov, aby do svojej tabuľky týkajúcej sa notifikácií MA:2 vložili vysvetlenie v prípadoch, keď nie sú otvorené plánované colné kvóty.

               d)Sekretariát bude pravidelne aktualizovať informácie o správe colných kvót a ich mierach čerpania, ako sa uvádza v dokumente G/AG/W/183
                  10
               , ako aj aktualizovať informácie o tom, ktorí členovia oznámili svoje miery čerpania, a o otázkach predložených výboru týkajúcich sa mier čerpania.

               e)Na základe pripomienok členov výbor preskúma dôvody, prečo sa ešte nevyužil mechanizmus nevyčerpaných kvót.

               5.Výbor súhlasí s tým, že pravidelne preskúma uplatňovanie rozhodnutia z Bali o colných kvótach každé 3 roky od ukončenia tohto preskúmania. Tieto pravidelné preskúmania budú okrem iného zahŕňať preskúmanie využívania mechanizmu nevyčerpaných kvót členmi, a to na základe dokumentov, ktoré členovia predložia.

               __________

                     (1)

                        Odsek 13 WT/MIN (13)/39. Zatiaľ neboli nahlásené žiadne skúsenosti, pokiaľ ide o využívanie mechanizmu nevyčerpaných kvót.

                     (2)

                        Viac informácií sa uvádza v oddiele 2.2.1 G/AG/R/86.

                     (3)

                        Viac informácií sa uvádza v oddiele 2.5.1 G/AG/R/87.

                     (4)

                        Výbor na zasadnutí v júni 2019 súhlasil s predĺžením lehoty na vykonanie preskúmania do schôdze výboru v októbri 2019, aby bolo možné sfinalizovať správu o preskúmaní.

                     (5)

                        G/AG/W/183.

                     (6)

                        Medzi členmi sa nedosiahla dohoda o týchto prvkoch, ani o tom, ako sa s nimi naloží v odporúčaniach.

                     (7)

                        Odsek 9 ministerského rozhodnutia z Bali o colných kvótach sa vzťahuje na proces prerozdeľovania. Okrem toho sa v poznámkach pod čiarou 3 a 5 prílohy A k rozhodnutiu z Bali odkazuje na práva členov, ktorí majú pridelené prostriedky pre jednotlivé krajiny osobitne v kontexte mechanizmu nevyčerpaných kvót.

                     (8)

                        Dokument G/AG/W/171 z 9. februára 2018.

                     (9)

                        WT/MIN (13)/39 AND WT/L/914 z 11. decembra 2013.

                     (10)

                        Podkladový dokument sekretariátu môže konkrétne obsahovať zoznam colných kvót, pri ktorých nebola predložená tabuľka týkajúca sa notifikácií MA:2, alebo kde je miera čerpania colných kvót nižšia ako 65 %.